
Ühtse kuutasu kehtestamine 2014. aastaks

Narvas Linda tänav 4 hoones asuvate ruumide kasutamise eest
(MTÜ Pereprojekt)
1. ASJAOLUD JA MENETLUSE KÄIK

Narva Linna Arenduse ja Ökonoomika Ametile laekus taotlus Mittetulundusühingu Pereprojekt, registrikood 80331113, juhatuse liikmelt Rita Ternos’elt, milles palutakse kehtestada Narvas Linda 4 hoones asuvate ruumide kasutamisel hooldus- ja kommunaalkulude katmiseks ühtne kuutasu suuruses 0,85 eurot/1m2.

Käesoleval ajal kasutab MTÜ Pereprojekt tasuta Narvas Linda 4 hoones 1. korrusel asuvaid ruume üldpinnaga 96,5 m2 ja 2. korrusel asuvaid ruume üldpinnaga 413,1m2.  Kõnealustes ruumides tegutsevad laste mängu- ja arenduskeskus „Matveika“ ja perekeskus „Panda House“, kus on loodud tingimused piiratud võimalustega laste ja tervete laste ühiseks vabaaja veetmiseks, treenimiseks ja ürituste läbiviimiseks.

Keskuseid külastavad lastekodu ning SOS Lasteküla lapsed, samuti lapsed paljulapselistest peredest.
Keskustes korraldatakse mitmesuguseid üritusi, sealhulgas rahvusvahelist maleturniiri, Narva Muusikakooli üritusi. Koolivaheajal toimuvad üritused on osalejatele tasuta või soodustingimustel. Lastekeskus teeb aktiivselt koostööd Narva Sotsiaalabiametiga.  
Narva Linna Sotsiaalabiamet toetab MTÜ Pereprojekt taotlust kehtestada 2014. a hoone hoolduskulude ja kommunaalteenuste tasumisel ühtne kuutasu suuruses 0,85 EUR 1m2.

Antud küsimust arutati Narva Linnavalitsuse linnavarakomisjoni koosolekul 05.03.2014. a (protokoll nr 2) ning otsustati:

1. Kehtestada Mittetulundusühingule Pereprojekt, registrikood 80331113, Narvas Linda tänav 4 hoones asuvate ruumide kasutamisel hooldus- ja kommunaalkulude katmiseks ühtne kuutasu suuruses 0,85 eurot 1m2  alates 01.03.2014 kuni 31.12.2014.

2. Narva Linna Arenduse ja Ökonoomika Ametil esitada punktis 1 nimetatud otsus Narva Linnavalitsuse istungile korralduse vastuvõtmiseks.

2. ÕIGUSLIKUD ALUSED

2.1. Kohaliku omavalitsuse korralduse seaduse § 30 lõike 1 punkti 2 kohaselt linnavalitsus lahendab ja korraldab kohaliku elu küsimusi, mis volikogu määruste või otsustega või valla või linna põhimäärusega on pandud täitmiseks valitsusele.
2.2.  Narva Linnavolikogu 17.03.2005.a määruse nr 14/52 “Linnavara kasutusse andmise kord” (muudetud Narva Linnavolikogu 21.02.2013 määrusega nr 4) punkti 52¹ kohaselt Linnavalitsuse korralduse alusel võib tasuta kasutuslepingu sõlmimisel kehtestada sihtasutustele ja mittetulundusühingutele ning linna osalusega äriühingutele vara hooldus- ja kommunaalkulude katmiseks ühtse kuutasu. Ühtse kuutasu kehtestamise otsustus tehakse linnavalitsuse struktuuriüksuse põhjendatud taotluse olemasolul.

3. OTSUS

Kehtestada Mittetulundusühingule Pereprojekt, registrikood 80331113, Narvas Linda tänav 4 hoones asuvate ruumide kasutamisel hooldus- ja kommunaalkulude katmiseks ühtne kuutasu suuruses 0,85 eurot 1m2  alates 01.03.2014 kuni 31.12.2014.
4. RAKENDUSSÄTTED
4.1. Narva Linna Arenduse ja Ökonoomika Ametil teha korraldus teatavaks MTÜ-le Pereprojekt.
4.2. Korraldus jõustub seadusega sätestatud korras.

4.3. Korraldust võib vaidlustada Tartu Halduskohtu Jõhvi kohtumajas 30 päeva jooksul arvates korralduse teatavakstegemisest.

